钦定古今图书集成/明伦汇编/闺媛典/第344卷 > 王蔼妻刘氏
## 钦定古今图书集成/明伦汇编/闺媛典/第344卷 > 王蔼妻刘氏

按《安福县志》：“刘氏，王蔼妻，太守刘公铎女。颖敏过人，
工书画，善舞剑。二十一蔼死，遗孤文度未晬，身常佩
剑不离。甲申兵乱，刘闻感愤，竭产募义。时有猾将张
某，淫威思逞，阳以军需索饷，刘乘传诣辕门，张欲逼
之，刘抽剑向张曰：‘宁断头，弗辱’。张惧乃止。先是，父铎
以忠节得恤典，逾二十年不获举，刘乃为文祭奠，会”
葬成礼，复搜父遗集，序而授梓。剞劂未半而病。病亟，
有老尼访之，适闻雷声疾起，索笔书老尼扇头曰：“欲
雷欲雨清且幽，天公慰我困龙愁。卿卿莫道归来晚，
收拾闲云补衲头。”掷笔而逝，时年三十有五。子文度，
为邑诸生，集刘诗文十馀卷，以夭殇，未及刻。